Predmet nabave je izbor izvođača radova za izgradnju vodovoda **u djelu Naselja Patkovac**. Ukupno je potrebno izgraditi **1251 m vodoopskrbnog cjevovoda, PEHD ø110.**

Sav građevinski materijal i sav monterski materijal, te uređaji i oprema se dobavljaju i dopremaju, a sav potreban rad se izvodi u skladu s ugovornim uvjetima i opisima u pojedinim stavkama ugovornog troškovnika, te Općim tehničkim uvjetima za radove u vodnom gospodarstvu (objavljenim na: www.voda.hr).

Jedinična cijena za radove iz pojedinih stavaka troškovnika sadrži sav potreban rad i materijal, ukrcaj, prekrcaj, vanjske i unutrašnje transporte i sve potrebne pripomoći da se stavka izvede u cijelosti prema opisu dotične stavke u troškovniku i opisima odnosnih radova u tehničkom opisu i programu kontrole i osiguranja kvalitete.

Nepoznavanje cjelovitih projekata neće se prihvatiti kao razlog za povišenje jediničnih cijena ili grešaka u izvedbi. Ponuditeljima će ukoliko žele biti omogućen detaljan uvid u projektnu dokumentaciju.

Obračun radova provodi se prema tehničkim normativima i njihovim dopunama. Za slučaj da opis pojedinih radova u troškovniku po mišljenju Izvođača ili bilo kojeg zainteresiranog trećeg lica nije potpun, Izvođač je dužan izvesti radove prema pravilima građenja i postojećim uzancama, odnosno tehničkim uvjetima izvođenja, a da ni s tog naslova nema pravo na bilo kakvu odštetu ili promjenu jedinične cijene dane u troškovniku, osim ako to nije posebnim podneskom naglasio prilikom davanja ponude. U slučaju nedovoljno ili nejasno opisanog načina, vrijede obračunavanja prema građevinskim normama iz 1952. godine i njihovim kasnijim dopunama. Za sav upotrijebljeni materijal mjerodavne su važeće norme.

Sve izmjene u projektu, opisu radova i jediničnim cijenama mogu uslijediti samo uz suglasnost nadzornog inženjera i Naručitelja. Isto vrijedi u slučaju pojavljivanja bilo kakvih nepredviđenih okolnosti tijekom građenja.

Radove treba izvesti točno prema opisu iz troškovnika, a u stavkama gdje nije objašnjen način rada i posebne osobine finalnog produkta, Izvođač je dužan pridržavati se uobičajenog načina rada, uvažavajući odredbe važećih standarda, uz obvezu kvalitetne izvedbe svih ugovorenih radova.

Osim toga, Izvođač je obvezan pridržavati se uputa nadzornog inženjera u svim pitanjima koja se odnose na izbor i obradu materijala i način izvedbe pojedinih detalja, ukoliko to nije već detaljno opisano troškovnikom, a naročito u slučajevima kada se zahtjeva izvedba van propisanih standarda.

Cijene pojedinih radova moraju sadržavati sve elemente koji određuju cijenu gotovog proizvoda, a u skladu sa odredbama troškovnika. Ako izvođač sumnja u valjanost ili kvalitetu nekog propisanog materijala i drži da za takvu izvedbu ne bi mogao preuzeti odgovornost, dužan je o tome obavijestiti

Projektanta i nadzornog inženjera s obrazloženjem i dokumentacijom. Konačnu odluku donosi projektant u suglasnosti s nadzornim inženjerom, nakon proučenog prijedloga Izvođača.

Jedinične cijene pojedinih stavaka zaračunate su sa cjelokupnom vrijednosti materijala uključujući dobavu, montažu, transport, zaštitnu ogradu pri izradi iskopa i sl.

Izvođač je dužan održavati gradilište čistim uz svakodnevno čišćenje od ostataka materijala i smeća te po završetku radova sve površine dovesti u uredno stanje. Svi sudionici u gradnji moraju se pridržavati odredbi propisanih Zakonom o prostornom uređenju (NN 153/13) i Zakonom o gradnji (NN 153/13) te ostalom relevantnom zakonskom regulativom.